section_heading: Mladost
paragraph_text: Husein Gradaščević je rođen u Gradačcu 1802. godine i odrastao je okružen političkom klimom nemira u zapadnom dijelu Osmanskoga carstva. Huseinov otac Osman je preminuo 1812. godine, kada je Husein imao nepunih 10 godina. U roditeljskom domu od majke Gruzijke i privatnih učitelja Husein je stekao vjersku naobrazbu, a arapsku je kaligrafiju učio od Mulle Mestvice Divoševića iz Sarajeva. Na mjestu kapetana Osman-bega zamijenio je sin Murat-beg Gradaščević, ali kad je Ali Dželaludin-paša otrovao Murat-bega 1821. godine, Husein-beg se našao na čelu Gradačačke kapetanije. Tijekom svog kapetanstva je razvio reputaciju mudrog vladanja, te je postao jedna od najpopularnijih osoba kod Bošnjaka. Oženio se prije dvadesete godine za Hanifu, kćerku Mahmud-kapetana iz Dervente. Vodio je život skromnog vjernika, iako je bio neizmjerno bogat. Nikakvih harema nije imao. Nije upražnjavao konkubinat. Nije bio ni razuzdan ni nadmen. Na temelju njegovog skromnog života moglo bi se pretpostaviti da je bio derviš. Na to bi mogao upućivati i podatak da je Husein-kapetan i prije 1831. godine dolazio kod šejha Abdurahamna Sirrije u njegovu tekiju na Oglavku kod Fojnice. Dizao je svoj glas protiv nepravde i nasilja, ma s koje strane dolazili - bilo od muslimana, bilo od kršćanina. Godine 1822. Gradaščeviću se rodio sin Muhamed-beg, a 1833. godine kćerka Šefika. Ni Muhamed-beg ni Šefika nisu imali djece.